b'\n_START_ARTICLE_\nLucas Radebe\n_START_SECTION_\nZgodnja leta\n_START_PARAGRAPH_\nRadebe se je rodil v soseski Diepkloof barakarskega naselja Soweto, v bli\xc5\xbeini Johannesburga. Bil je eden od enajstih otrok v dru\xc5\xbeini. Pri 15 letih so ga star\xc5\xa1i poslali v bantustan Bophuthatswana, da bi ga obvarovali pred apartheidovskim nasiljem, ki je v tistem \xc4\x8dasu pretresalo ves Soweto._NEWLINE_V Bophuthatswani si je \xc4\x8das kraj\xc5\xa1al z igranjem nogometa, igral je na polo\xc5\xbeaju vratarja.\n_START_SECTION_\nKlubska kariera\n_START_PARAGRAPH_\nKmalu so ga opazili ogledniki Kaizer Chiefsov ter ga pripeljali v klub, sicer kot vezista. Leta 1991 so ga neznanci med sprehodom po ulici ustrelili, a ga niso zadeli na kako kriti\xc4\x8dno mesto. Vzroka za streljanje nikoli niso razjasnili. Radebe je sicer verjel, da je strelca najel nekdo, ki ni \xc5\xbeelel, da bi se preselil v kak drug klub._NEWLINE_Ta strelski incident je Radebeja \xc5\xa1e opogumil in \xc4\x8dez tri leta se je na \xc5\xbeeljo agenta Marcela Housemana skupaj s \xc5\xa1e enim ju\xc5\xbenoafri\xc5\xa1kim reprezentantom, Philemonom Masingajem, preselil v angle\xc5\xa1kega prvoliga\xc5\xa1a Leeds United. Dokon\xc4\x8dne podrobnosti o prestopu sta ne sestanku dolo\xc4\x8dila Houseman in takratni Leedsov trener Howard Wilkinson, uradna od\xc5\xa1kodnina Kaizer Chiefsom pa je zna\xc5\xa1ala 250.000 britanskih funtov._NEWLINE_Na otoku se je hitro uveljavil, s svojo avtoritativno vlogo v Leedsovi obrambi, delno pa tudi zaradi svojega predhodnega sta\xc5\xbea pri Kaizer Chiefsih, si je prislu\xc5\xbeil zvezdni\xc5\xa1ki status in vzdevek\xc2\xa0\xc2\xbbThe Chief\xc2\xab\xc2\xa0(\xc2\xbb\xc5\xa0ef\xc2\xab). V sezoni 1998/99 so Radebeja v prepoznanje njegovih dobrih predstav in vodstvenih sposobnosti izbrali za kapetana. Kapetanski trak je nosil do leta 2001, ko mu ga je odvzel Rio Ferdinand, ki je v Leeds prestopil iz West Hama za rekordnih 18 milijonov funtov._NEWLINE_Leeds je pod Radebejevim kapetanstvom do\xc5\xbeivljal zelo uspe\xc5\xa1ne \xc4\x8dase, v sezoni 1998/99 je kon\xc4\x8dal na \xc4\x8detrtem mestu v dr\xc5\xbeavnem prvenstvu ter se s tem kvalificiral v Pokal UEFA. Naslednja sezona je bila \xc5\xa1e uspe\xc5\xa1nej\xc5\xa1a, saj je mo\xc5\xa1tvo kon\xc4\x8dalo na tretjem mestu lestvice v Premier League in se tako uvrstilo v Ligo prvakov. Leta 2000 je utrpel po\xc5\xa1kodbi kolena in gle\xc5\xbenja, kar ga je od nogometnih zelenic oddaljilo za skoraj dve leti. V tem \xc4\x8dasu je tudi zavrnil ponudbi za prestop v Manchester United in A.C. Milan, precej na ra\xc4\x8dun navezanosti na Leeds in na ra\xc4\x8dun mo\xc4\x8dne vezi z navija\xc4\x8di. S svojimi igrami je vzbudil tudi zanimanje Rome (tedaj jo je vodil kasnej\xc5\xa1i selektor angle\xc5\xa1ke reprezentance Fabio Capello). Med drugim je dolgoletni strateg Manchester Uniteda Alex Ferguson izjavil:\xc2\xa0\xc2\xbbLucas bi moral zanimati vse klube.\xc2\xab\xc2\xa0 Radebe je kot centralni branilec dosegel zelo malo zadetkov, v dresu Leedsa je v 11 letih dosegel zgolj tri zadetke, pa \xc5\xa1e to nobenega v dr\xc5\xbeavnem prvenstvu. Enega je zabil v FA pokalu proti Oxford Unitedu v sezoni 1997/98, preostala dva pa je dosegel v UEFA pokalu 1999/00, proti beograjskemu Partizanu in moskovskemu Spartaku.\n_START_SECTION_\nUpokojitev\n_START_PARAGRAPH_\nRadebe se je od poklicnega nogometa poslovil ob koncu sezone 2005. Za njegovo slovo so v klubu za ekshibicijsko poslovilno tekmo na Elland Road pripeljali \xc5\xa1tevilne igralce z vsega sveta, ve\xc4\x8dinoma trenutne in pretekle \xc4\x8dlane Leeds Uniteda. Odgovorni v klubu so mu tudi ponudili mesto v trenerskem \xc5\xa1tabu Leedsa._NEWLINE_Radebe je \xc5\xa1e danes ljubljenec ob\xc4\x8dinstva na Elland Roadu, navija\xc4\x8di \xc5\xa1e po upokojitvi pogosto vzklikajo njegovo ime. Leta 2008 je lokalna pivovarna iz Leedsa javnost pozvala k izbiri imena za njihovo novo znamko piva. Najve\xc4\x8d predlogov je dobilo ime\xc2\xa0\xc2\xbbRadebeer,\xc2\xab\xc2\xa0kar ka\xc5\xbee na navezanost Leedsovih privr\xc5\xbeencev do Radebeja._NEWLINE_Radebejeva poslovilna tekma se je odvila 2. maja 2005 pred ve\xc4\x8d kot 37.886 obiskovalci. Kon\xc4\x8dni izid med selekcijama Leeds United XI in International XI je bil 3\xe2\x80\x937. Z udele\xc5\xbebo so se Radebeju poklonili \xc5\xa1tevilni svetovni zvezdniki in legende kluba iz Yorkshira. Med drugim so na tekmi zaigrali Gary McAllister, Vinnie Jones, Jay-Jay Okocha, Mario Melchiot, John Carew, Bruce Grobbelaar, Olivier Dacourt, Nigel Martyn, Gunnar Halle, Neil Sullivan, David Batty, Gary Speed, Gordon Strachan, Gary Kelly, Clyde Wijnhard, Phil Masinga, David Wetherall, Jimmy Floyd Hasselbaink, Tony Yeboah, Paul Robinson, Chris Kamara, Matthew Kilgallon in Eirik Bakke. Radebe je poslovilno tekmo priredil tudi v svoji domovini, na stadionu Kings Park Soccer Stadium v Durbanu, JAR. Kon\xc4\x8dni izid med selekcijama South African Invitation XI in Lucas Radebe All Stars je bil 3\xe2\x80\x932 v prid prvih. Finan\xc4\x8dna sredstva, ki so jih organizatorji zbrali na obeh tekmah, so romala za dobrodelne namene.\n_START_SECTION_\nReprezentan\xc4\x8dna kariera\n_START_PARAGRAPH_\nRadebeja so v ju\xc5\xbenoafri\xc5\xa1ko reprezentanco prvi\xc4\x8d vpoklicali leta 1992, na zelenici pa je debitiral 7. julija 1992 proti Kamerunu._NEWLINE_Leta 1996 je bil \xc4\x8dlan reprezentance, ki je osvojila Afri\xc5\xa1ki pokal narodov. Kmalu zatem je postal kapetan Bafane Bafane, kot je vzdevek ju\xc5\xbenoafri\xc5\xa1ke reprezentance. Kapetanski trak je nosil tako na Svetovnem prvenstvu 1998 kot tudi na Svetovnem prvenstvu 2002, na katerem je bila Ju\xc5\xbena Afrika v skupini B med drugim tekmec tudi Sloveniji._NEWLINE_Skupaj je Radebe za dr\xc5\xbeavno reprezentanco zbral 70 nastopov, na katerih je dosegel 2 zadetka. Dres z dr\xc5\xbeavnim grbom je zadnji\xc4\x8d nosil 22. maja 2003 na prijateljski tekmi proti Angliji.\n_START_SECTION_\n\xc5\xa0portni duh\n_START_PARAGRAPH_\nRadebe se je udejstvoval kot Fifin ambasador projekta SOS Children\'s Villages. Za svoj prispevek k boju proti rasizmu v nogometu, kot tudi za svoje delo z ju\xc5\xbenoafri\xc5\xa1kimi otroci, je decembra 2000 prejel Fifino nagrado za fair play._NEWLINE_Aprila 2003 je Radebe v sklopu ceremonije ob 10. obletnici Premier League (Premier League 10 Seasons Awards) prejel \xc5\xa1e Nagrado za prispevek skupnosti. Slednjo si je prislu\xc5\xbeil s svojim trudom tako na zelenici kot izven nje.\n_START_SECTION_\nRazno\n_START_PARAGRAPH_\nRadebe se je leta 2004 uvrstil na 54. mesto SABC3-jevega Seznama 100 najve\xc4\x8djih Ju\xc5\xbenoafri\xc4\x8danov._NEWLINE_Angle\xc5\xa1ka alternativna rock skupina Kaiser Chiefs je ime dobila po Radebejevem starem klubu. Na \xc4\x8dlane skupine je imel namre\xc4\x8d v mladosti Radebe velik vpliv, saj so bili vsi \xc4\x8dlani veliki privr\xc5\xbeenci Leeds Uniteda._NEWLINE_Radebe prijateljuje s Tigerjem Woodsom in redno igra na dobrodelnem golf turnirju Gary Player Invitational, s katerim organizatorji zbirajo sredstva za razli\xc4\x8dne dobrodelne namene, povezane z otroki._NEWLINE_Znano je, da je Radebe prijatelj z biv\xc5\xa1im ju\xc5\xbenoafri\xc5\xa1kim predsednikom Nelson Mandela. Ta je med nekim obiskom Leedsa svojim podlo\xc5\xbenikom dejal: "To je moj junak." _NEWLINE_28. avgusta 2006 je Radebe oznanil novico, da potuje nazaj v Leeds, potem ko si ni uspel zagotoviti slu\xc5\xbebe za Svetovno prvenstvo 2010, \xc4\x8deprav so mu predhodno to obljubili. Izjavil je, da je naveli\xc4\x8dan \xc4\x8dakanja na nezanesljive ljudi, ki so mu obljubili mesto v vodstvu ju\xc5\xbenoafri\xc5\xa1ke reprezentance kot del priprav Ju\xc5\xbenoafri\xc5\xa1ke nogometne zveze na prihajajo\xc4\x8de doma\xc4\x8de prvenstvo._NEWLINE_Radebejeva \xc5\xbeena Feziwe je oktobra 2008 umrla za rakom._NEWLINE_Decembra 2008 so Radebeja zaradi te\xc5\xbeav s srcem odpeljali v bolni\xc5\xa1nico, potem ko se je na lepem zgrudil v telovadnici._NEWLINE_Ena od suit na Leedsovem stadionu Elland Road se v Radebejevo \xc4\x8dast imenuje Radebe Entrance (Radebejev vhod)._NEWLINE_8. oktobra 2009 je Angle\xc5\xa1ka nogometna zveza oznanila, da bo Radebe kot ambasador pomagal pri promociji angle\xc5\xa1ke kandidature za Svetovno prvenstvo 2018. Slednja naposled ni bila uspe\xc5\xa1na, saj je organizacijo prvenstva dobila Rusija._NEWLINE_Aprila 2010 je prejel nagrado PFA Merit Award. Ko so mu izro\xc4\x8dili nagrado, je izjavil:\xc2\xa0\xc2\xbbNogomet je igral tako pomembno vlogo, saj je dvignil celotno mojo skupnost. Zelo sem ponosen, da so me po\xc4\x8dastili s to veliko nagrado.\xc2\xab_NEWLINE_Med Svetovnim prvenstvom 2010 so Radebeja anga\xc5\xbeirali pri Daily Telegraphu, za katerega bo pisal komentarje. Za prvenstvo so ga anga\xc5\xbeirali tudi pri televizijski hi\xc5\xa1i ITV, za katero je opravljal delo strokovnega komentatorja._NEWLINE_Septembra 2010 je Radebe po izidu svoje avtobiografije z naslovom Lucas od ulic Soweta do nogometnega junaka podpisoval izvode na promocijskem dogodku. Podpisovanje je v Leedsovo trgovino pritegnilo veliko mno\xc5\xbeico. Med pol\xc4\x8dasom (podpisovanje se je pripetilo ravno na dan tekme med Leeds Unitedom in rivalom Sheffield Unitedom) je Radebe prikorakal na zelenico, medtem ko ga je navdu\xc5\xa1eno pozdravilo 33.500 navija\xc4\x8dev.'